khistorydata/jeongjo-sjw-relations huggingface dataset:
정조 10년
尹行元。以賑恤廳言啓曰。以漢城府故良人文泰允妻金召史一胎生三男單子。傳曰。詳考諸道。米石題給之例。令該廳擧行後。草記。仍令依此定式事。命下矣。取考京畿監營謄錄。則丁卯十一月。金浦有一胎生三男。以戶曹會付米三石上下。今亦依此例。米三石自戶曹題給。仍爲定式之意。分付。何如。傳曰。允。
정조 10년
趙鼎鎭。以戶曹言啓曰。因賑恤廳草記。一胎生三男人。依金浦郡戶曹會付米三石上下例。米三石自戶曹題給。仍爲定式事。允下矣。今此漢城府別單中。一胎生三男良人文泰允妻金召史處。本曹米三石題給。而此後則依此定式之意。敢啓。傳曰。知道。
정조 10년
尹行元。以刑曹言啓曰。堂后隨廳使令李枝成。平壤府充軍定配事。命下矣。罪人李枝成。以符同注書。幻弄傳旨罪。平安道平壤府。充軍定配。卽爲押送之意。敢啓。傳曰。知道。
정조 10년
兵曹判書鄭昌聖疏曰。伏以。臣本疎迃。重以衰鈍。凡於冗司漫職。尙難稱塞。矧玆本兵之任。管韜鈐而兼財簿。有非人所可冒據。揣分量才。固知其萬無堪。而只緣臣受恩罔極。圖報爲急。前後除拜。毋論才器之相當。惟命是趨。筋力之可以奔走者奔走。心膂之可以殫竭者殫竭。苟不至於顚仆則不已。乃其素志也。任人譏笑。忝叨匪據。居然數朔。瘡疣百出。猥荷曲庇之眷。得免大何之科。耐過都政。卽臣瓜期。連徹辭單。恭俟準許。不料禁直適闕。特召連下。深夜再違。未蒙例勘。分義是怵。黽勉持被。而何敢藉其一出。遂爲因仍盤礴之計哉。噫。人臣之遭際其君。從古何限。而或以功業。或以才能。至於知心之遇。史亦罕見。臣之所被恩敎。非止一再。而若夫向來草記之批。不欺君三字。煌煌天語。照臣寸丹。功業也。才能。著於外而見知於上。固其宜也。區區衷曲之所蘊。雖慈父之於愛子。所不能悉。而今乃以君父之尊。無難許之於螻蟻之賤。臣是何人。得此題目於吾君之聖明也。自奉此敎。銘肺鏤肝。頓忘此身之爲己有。雖使卽地溘然。足可爲不朽之骨。湯火隕結。猶屬歇後語。舌不能言。筆不能記。惟有世世生生。子子孫孫。誦此恩言。籲天祈祝而已。臣之犬馬之齒。日覺事君之漸短。每一思惟。心膽欲絶。豈敢生意於占便偸安。而謀身旣拙。睢盱之場。非其所宜。鑑識素蔑。銓選之地。不堪久叨。恐或累則哲之明。貽負乘之愧也。早宜退斥。無妨賢路。是臣所望。伏乞聖明。特賜諒察。亟許鐫免。以便公私。不勝萬幸。答曰。省疏具悉。本兵重任。豈可輕遞。卿其勿辭行公。
정조 10년
丙午七月初六日辰時。上御熙政堂。左副承旨與下直守令入侍時。左副承旨李祖承。假注書金祖淳。記事官李崑秀尹行任。巨濟府使金爀。茂山府使柳心源。价川郡守金爔。順川郡守李晦植。鳳山郡守韓光濟。寧遠郡守趙文彦。興陽縣監安策。昌寧縣監李性淳。務安縣監李錫夏。以次進伏訖。上曰。左承旨右承旨入侍。賤臣承命出。與行左承旨趙鼎錫。右承旨李亨元偕入進伏。上曰。守令以次進前。爀進伏。上曰。七事。爀仰奏。上曰。汝知巨濟之難治乎。爀曰。知之矣。上曰。何以知其難也。爀曰。濱海人心。本自不古。而逆賊干連。多有竄配者矣。上曰。然矣。心源爔光濟進伏。上皆問職姓名及七事。文彦進伏。上曰。職姓名。文彦仰對。上曰。汝與他家有異。故七事則不問矣。寧遠近稱弊邑。汝今日下往。須思蘇瘼之道。可矣。文彦曰。當竭誠奉公矣。策錫夏進前奏職姓名。上曰。興陽務安皆侍從。故七事不問矣。下往善爲之也。晦植奏職姓名。上曰。汝久在侍衛之列。當知朝家憂民之意。必須悉心爲治也。性淳進前奏職姓名。上曰。汝年幾何。性淳曰。六十三矣。上曰。昨年首擬於何處。未受點乎。性淳曰。三嘉矣。上曰。下去善爲。可矣。仍命鼎鎭亨元讀宣諭訖。命退。諸臣以次退出。
정조 10년
丙午七月初六日辰時。上御瑤華堂。魂宮都監堂上入侍時。都監堂上李性源徐有隣尹蓍東。行都承旨李秉模。事變假注書李貞運。記注官金健修。以次進伏訖。上曰。今日加漆乎。性源曰。加漆矣。上曰。碑石入來云耶。性源曰。雨後路濘。不能運車。今日始來云矣。有隣曰。表陰初行則一字高。其下則平行書之乎。上曰。依例爲之。可也。上曰。碑石幾日當磨淨乎。性源曰。不過數日矣。上曰。篆字皆同付乎。性源曰。然矣。上曰。幾何書之。性源曰。幾乎書半矣。上曰。一堂上所書付前面者。郞廳持入。李晩秀奉函進前。上命展曰。此是模寫者乎。有隣曰。直書矣。上曰。如少年筆矣。曾見西營發米狀啓。則其文亦如少年。可異矣。性源曰。當更見碑樣長廣之分明。然後始可字字調之矣。上曰。將誕之夕。改以將降之夕矣。泣數行下。或近嫌文矣。何以則爲好耶。便同道傍作舍。歸竟無期。速書刻之好矣。今日當書下矣。性源曰。待正本下。草圖書當更書矣。上曰。李敬養見拔於吏參望乎。性源曰。然矣。命退。諸臣以次退出。
정조 10년
丙午七月初六日未時。上御重熙堂。左副承旨入侍時。左副承旨李祖承。假注書金祖淳。記事官李崑秀尹行任。以次進伏訖。命書傳敎曰。列聖誌狀通紀原編。多有修補處。別編不可不趁今纂輯。向筵亦有筵敎。依譜略例。舊本收聚添印事。傳諭于李判府事。又命書傳敎曰。列聖誌狀別編校正之役。不過旬日間就緖。以今經費。不必設廳。亦不必別差堂郞。李判府事旣承筵敎。且兼閣銜。與行副司直徐浩修。行大司成閔鍾顯。校正直閣鄭大容。校理沈晉賢洪義浩。前校理金啓洛李書九。使之考出謄書。令內閣句管擧行。又命書傳敎曰。今因言端始聞之。以徑出後請牌啓辭之未下。去就尙未出場云。而原啓辭以休紙還下。已至三朔。則該房本館之尙無一言。大是不察。當該承旨及玉堂。竝從重推考。玉堂洪義浩牌招察任。命讀公事。祖承讀奏訖。仍命退。承史以次退出。
정조 10년
丙午七月初六日戌時。上御重熙堂。坐直承旨入侍時。行左承旨趙鼎鎭。假注書金祖淳。記注官承膺祚。記事官尹行任。以次進伏訖。上曰。今日聞。吏判與卿。有所酬酢云。然否。鼎鎭曰。往政廳則置處望。吏參望。竝拔之。故問之。則吏判。盡以消瀜問姑拔之云矣。上曰。何以消瀜云耶。鼎鎭曰。臣又謂吏判曰。大臣入城。提調亦拜職。則此不必拔望云爾。則吏判曰。提調則前望受點。非政望擬入者。與此有異云矣。上曰。趙興鎭。何日入來耶。似聞明日當入來云矣。鼎鎭曰。日前見其私書。則初三日間。當發程云。而其間更不得聞消息。然料不出數日內矣。上曰。李在學。何當上來乎。鼎鎭曰。姑未能的知矣。上曰。下諭爲之乎。鼎鎭曰。已爲之矣。命書傳敎曰。時囚罪人趙衍德。分揀放送。命書榻敎曰。王大妃殿進御加減六和湯。一貼煎入。仍命退。諸臣以次退出。
정조 10년
行都承旨李秉模坐。行左承旨趙鼎鎭坐。右承旨李亨元魂宮直。左副承旨李祖承坐直。右副承旨尹行元坐。同副承旨朴天衡坐直。注書金孝建仕一員未差。假注書金祖淳仕直。事變假注書李貞運魂宮直。
정조 10년
茶禮罷後。大殿王大妃殿惠慶宮中宮殿。奎章閣政院玉堂藥房口傳問安。答曰。知道。
정조 10년
傳于李秉模曰。左承旨馳詣宗廟永寧殿。奉審摘奸以來。
정조 10년
朴天衡啓曰。統制使金永綬。身死狀啓。到院矣。狀啓封發之時。所佩密符。所當同爲監封上送。而莫重密符。如是遲滯。誠萬萬駭然。當該虞候李東憲。所當重勘。而本院請推之外。無他可施之罰。何以爲之。敢稟。傳曰。然則密符渠自替佩乎。所爲駭然。待新統使到任後。該虞候李東憲。令該府拿問處之。其代仍令該曹口傳擇差。待下批當日辭朝。
정조 10년
以統制使金永綬。身死狀啓。傳于朴天衡曰。統使重閫。不可暫刻曠任。卽令廟堂薦擬。待下批。卽日辭朝。星火赴任。
정조 10년
備邊司薦望。以柳鎭恒爲統制使。
정조 10년
以統制使下批政事。取稟。傳于朴天衡曰。政事。當日爲之。
정조 10년
朴天衡啓曰。卽伏見全羅監司李在學。萬頃縣令趙錫晦罷黜狀啓。則不善封裹。以至水漬之境。莫重狀啓。如是疎忽。極涉未安。所當還爲下送。而係是民事。雖不得不捧入。該監司不可無警。推考。何如。傳曰。允。
정조 10년
以全羅監司萬頃縣令趙錫晦罷黜狀啓。傳于朴天衡曰。令該曹口傳差出。待下批一兩日內辭朝。
정조 10년
有政。吏批。判書兪彦鎬進。參判趙時偉未肅拜。參議未差。行都承旨李秉模進。以李時秀爲吏曹參議。申馥爲副修撰。韓翼增爲萬頃縣令。田光說爲宣川府使。
정조 10년
兵批。判書鄭昌聖進。參判李在學未肅拜。參議柳誼入直。參知未差。左副承旨李祖承進。以曺信爲慶熙將。李煥爲訓鍊判官。任屹爲慶尙左水使。李宗漢閔心爀爲慶熙將。統制使單柳鎭恒。
정조 10년
兵曹口傳政事。副司直徐鼎修金宇鎭。
정조 10년
朴天衡。以墓所都監提調意啓曰。今日未時。丁字閣立柱上樑。依禮文行祭後。上樑文奉安于樑上之意。敢啓。傳曰。知道。
정조 10년
朴天衡。以墓所都監提調意啓曰。今日曲墻基址杵築後臺石。排置始役之意。敢啓。傳曰。知道。
정조 10년
李亨元。以禮葬都監提調意啓曰。依下敎。御製行錄書寫官。別單中添書以入之意。敢啓。傳曰。知道。
정조 10년
朴天衡。以墓所都監提調意啓曰。丁字閣掛椽月臺石。次第排布之意。敢啓。傳曰。知道。
정조 10년
傳于朴天衡曰。空闕修理時。閑雜人攔入。猶不是異事。而今番慶熙宮役處。以現發者言之。大內殿閣房室之內。雜人無不遍踏。此前所未有之事。紀綱所在。萬萬痛駭。當該守直中官等。明當捉來査問。出付攸司。嚴加懲治。而度支雖非掌閽之職。必無不見不知之理。何無一言禁戢。郞官兼管本都監。肅敬之地。任他紛挐。亦極駭然。當該戶曹堂上推考。都監郞廳及監造官。事過後拿處。至於本兵。在常時猶有日次摘奸。則況事役方張之時乎。不能摘發論罪。疎忽甚矣。兵曹判書鄭昌聖爲先從重推考。當該衛將等。一竝汰去。今日政擇擬。
정조 10년
傳于朴天衡曰。書下筵敎。與狀錄之體有異。雖不以此文爲誌。書出一通。納于壙中。無所不可。以誌石樣燔造一片。前後面書之。書寫官。以禮曹判書尹蓍東爲之。差備官。別單添書啓下事。分付。
정조 10년
傳于朴天衡曰。禮葬都監郞廳中。時帶桂坊人番次。聞甚苟簡云。減下。本都監二房。別無擧行之事。不必更爲差代。魂宮都監慶熙宮入直郞官。一人則宗戚執事。一人則待異役。當句檢殯宮事。禮葬都監一二房監造官各一人。使之輪回往直慶熙宮事。分付。
정조 10년
以北兵使薦望。傳于朴天衡曰。一日三閫之遞易可悶。關防形便。向有詢問者。似未及措置。仍任。此望筒勿施。
정조 10년
以巡將李春敷落點單子。傳于朴天衡曰。行巡後復屬內局。
정조 10년
敎統制使柳鎭恒書。王若曰。墜河魁於南陲。一封之邊書忽到。授金鉞於中禁。十行之綸綍是宣。庸付三方節制之權。毋負九重臨遣之意。惟國家創封豕深患。而海防據對馬要衝。舟舶控三路之師。任重專轄。城池爲一國之蔽。地占守要。蠻夷之變詐多端。豈云形勝足恃。士卒之無綏有術。須使恩威竝施。奈人心益狃於百年。致邊防漸疎於近日。三軍但事暇逸。殊違懲毖遠圖。百爲未免因循。是豈設置本意。苟非精彩之頓變。曷能邊圉之永安。惟卿。胸中甲兵。山西聲價。有緩急足恃。所謂此眞將軍。顧方略。何如。不勞學古兵法。分符南北。奚但治績之上登。持節後前。抑亦威聲之遠被。迨難人於南閫。而注意於重宸。玆授卿以三道統制使兼慶尙右道水軍節度使。卿其克闡壯猷。勉承重寄。海外之風濤難測。莫曰今日昇平。亂餘之戰艦尙存。當思昔人創智。鞭鞾之習未祛。實恐財力之難支。桑土之謀或疎。那免敵心之易侮。於戱。枕戈想百世之恥。寧忍暫忘。交隣輸一路之財。蓋非得已。誰意樊將軍之矍鑠。今至斯哉。固知班定遠之功名。在此行也。故玆敎示。想宜知悉。知製敎姜彝正製進
정조 10년
丙午七月初七日卯時。上御重熙堂。左副承旨入侍時。左副承旨李祖承。假注書金祖淳。記注官承膺祚。記事官尹行任。原任直提學徐有防。以次進伏訖。命書傳敎曰。今日墓所上梁時。雲觀提擧進參。如無前例。領事進詣董飭事。傳諭。又命書傳敎曰。七夕別茶禮時。當親臨。大臣俱詣墓所或差祭。時原任閣臣。魂宮都監堂上入參事。分付。仍命退。諸臣以次退出。
정조 10년
丙午七月初七日巳時。上御瑤華堂。親臨別奠入侍時。行都承旨李秉模。行左承旨趙鼎鎭。右承旨李亨元。左副承旨李祖承。右副承旨尹行元。同副承旨朴天衡。記事官金孝建。假注書金祖淳。事變假注書李貞運。記事官李崑秀尹行任。魂宮都監堂上李性源徐有隣尹蓍東。原任提學兪彦鎬。以次進伏訖。上覽碑陰記草圖書。下敎曰。碑石稍短。碑閣亦勿高大。俾使相稱。禮判今日出往墓所。看審上樑後。分付堂郞。雖已治木。皆令裁短豎之。可也。仍命彦鎬。以墨字書御製丁字閣上樑文於紅貢緞。仍命郞廳李晩秀。奉安于龍亭。蓍東秉模等陪往墓所。蓍東曰。墓所表石與碑石。今將排設矣。表則宜近墓前。碑則當在神道。昭寧園神道碑。亦豎於洞口。御製雖體重。似當依此例排設。故惶恐。敢達。上曰。卿言。好矣。依此爲之。可也。出擧條亨元曰。別奠親臨之時。侍衛與別雲劍。事當趁卽磨鍊。及時待令。而今日則承史諸臣詣閤。成班入侍命下之際。單子始爲來呈。侍衛竟未擧行。揆以事體。極爲未安。行兵曹判書鄭昌聖。推考警責。何如。上曰。勿推。可也。出擧條時至。親行別奠如禮。儀註見上命退。諸臣以次退出。
정조 10년
丙午七月初七日未時。上御重熙堂。承旨入侍時。左副承旨李祖承。假注書金祖淳。記事官李崑秀尹行任。原任提學徐有防。直閣徐鼎修徐龍輔。以次進伏訖。上曰。今日則暑氣少勝矣。有防等曰。然矣。上曰。數日內諸邑農形。何如耶。有防曰。蟲災則自然洗去云矣。祖承曰。王大妃殿二次藥榻敎。當書出矣。上曰。書出。可矣。王大妃殿進御人蔘粟米飮。今姑停止。加減六和湯。一貼煎入。出榻敎上曰。王大妃殿進御加減六和湯前方中。加半夏五分。一貼更爲煎入。出榻敎命讀公事。祖承讀奏訖。命退。諸臣以次退出。
정조 10년
丙午七月初七日戌時。上御重熙堂。坐直承旨入侍時。左副承旨李祖承。假注書金祖淳。記事官李崑秀尹行任。以次進伏訖。上曰。統制使入侍。賤臣承命出。與統制使柳鎭恒偕入進伏。上曰。一自舊帥鎭莅。聲譽。至達於九重。予實忘南顧之憂。不幸中道而亡。卿下去之後。必着意做去。使前人振刷之政。無歸處地。可也。鎭恒曰。謹當竭心奉公矣。命鎭恒先退。命書傳敎曰。俄因政院請罪啓辭。有拿處之命矣。密符今旣追到。格例則雖有違失。渠之不爲替佩則明矣。本閫上下官一時遞易。亦屬可悶。統虞候李東憲。拿處分揀。又命書傳敎曰。凡取稟頉稟請出稟。承旨口傳入稟。司謁謄書轉稟。此規未知昉於何時。而書入則一也。此後自本院。直以立張啓辭入啓。勿令司謁謄書事。定式施行。仍命退。諸臣以次退出。
정조 10년
行都承旨李秉模坐。行左承旨趙鼎鎭坐。右承旨李亨元坐直。左副承旨李祖承坐。右副承旨尹行元坐直。同副承旨朴天衡魂宮直。注書金孝建仕一員未差。假注書金祖淳仕直。事變假注書李貞運魂宮直。
정조 10년
李秉模啓曰。吏曹參判趙時偉。除拜後過三日。不爲出肅。依定式推考警責。仍卽牌招察任。何如。傳曰。允。
정조 10년
傳于朴天衡曰。右承旨與魂宮堂上入侍。
정조 10년
傳于李秉模曰。當該承旨推考。
정조 10년
以禮葬都監各差備領率部將別單。傳于李亨元曰。更思道里旣近。部將名數太多。易致紛踏。自大轝部將十人。終涉過多。其外不緊名色。略加減除。別單更爲修整以入。其中抹名人。已入於他差備。牌將更爲塡充。可也。
정조 10년
傳于尹行元曰。朝臣之新除拜者。殯宮肅拜。稱以朝謁。勿呈肅單。已有戊申年先朝下敎。而今番則諸臣旣先入肅單後行哭拜云。似未諳前例而然。令通禮院知悉。依受敎施行。
정조 10년
以平安監司狀啓。追恩人中降資疊授之類査實事。傳于尹行元曰。後日政下批。該郡守因有不察之失。道伯之請罪。宜矣。爲先推考。
정조 10년
以全羅監司狀啓。左水營裨校。更爲嚴覈取招。傳于李亨元曰。卿其分等勘處事。回諭。
정조 10년
以開城留守狀本。營舊還。毋論壬寅癸卯條。一體均減。令廟堂稟處事。傳于李亨元曰。所請是矣。依此施行事。回諭。
정조 10년
備忘記。統制使柳鎭恒下直。長弓一張。長箭一部。片箭一部。筒兒一箇賜給。
정조 10년
朴天衡。以墓所都監都提調意啓曰。丁字閣立柱上樑。今日未時過行。原單子。付標以入之意。敢啓。傳曰。知道。
정조 10년
李秉模。以墓所都監都提調意啓曰。今日丁字閣蓋瓦始役之意。敢啓。傳曰。知道。
정조 10년
李亨元。以禮葬都監都提調意啓曰。各差備領率部將禁軍及營校姓名。受成冊別單書入之意。敢啓。傳曰。知道。
정조 10년
尹行元。以吏曹言啓曰。新除授咸鏡都事李景溟呈狀內。矣身老母。年迫九十。宿病綿綴。近又添得毒感。氣息奄奄。以此情伏。實無離捨遠赴之望。入啓遞改云。親病旣如是危重。則不可强令赴任。依例改差。何如。傳曰。允。
정조 10년
尹行元。以吏曹言啓曰。成均館典籍白興三。除拜後過限未肅拜。依例改差。何如。傳曰。允。
정조 10년
李亨元。以戶曹言啓曰。卽接廣興倉所報。則依傳敎。六月七月兩朔祿俸。更爲輸送于判府事徐命善家。則以爲。情踪去益危蹙。常廩決難冒受。虛辱恩禮。冞積逋慢。伏地惶霣。惟譴何是俟云。祿俸不爲領受。何以爲之。敢啓。傳曰。令倉官。更爲輸送。
정조 10년
李秉模。以內醫院都提調提調意啓曰。巡將李春敷。行巡後復屬內局事。命下矣。依下敎。還屬本院之意。敢啓。傳曰。知道。
정조 10년
李亨元。以都摠府言啓曰。今日入直內三廳武兼禁軍及軍兵等。當爲中日習射。而雨勢如此。不得爲之之意。敢啓。傳曰。知道。
정조 10년
李亨元。以訓鍊都監言啓曰。依下敎。壯勇衛車繼宗。本局別武士邊益興。相換之意。敢啓。傳曰。知道。
정조 10년
李亨元啓曰。兵曹郞廳來言。夜巡檢云矣。敢啓。傳曰。知道。
정조 10년
李亨元啓曰。都摠府郞廳來言。去夜巡檢無事云矣。敢啓。傳曰。知道。
정조 10년
李亨元。以義禁府言啓曰。中官金德瑞蔣良臣等以畿邑定配所押送後。草記事。命下矣。金德瑞京畿豐德府。蔣良臣積城縣定配。而以傳敎內辭意。具罪目。依例發遣府書吏羅將。押送于各其配所。何如。傳曰。允。
정조 10년
丙午七月初八日巳時。上御重熙堂。左副承旨入侍時。左副承旨李祖承。假注書金祖淳。記事官李崑秀尹行任。以次進伏訖。上命讀公事。祖承讀奏訖。命書榻敎曰。王大妃殿進御加減六和湯前方中。加編砂五分。一貼煎入。仍命退。承史以次退出。
정조 10년
丙午七月初八日巳時。上御瑤華堂。魂宮都監堂郞入侍時。都監堂上李性源徐有隣尹蓍東。郞廳李晩秀。右承旨李亨元。事變假注書李貞運。記注官金健修。以次進伏訖。上曰。碑文幾何書之。而已付之乎。性源曰。果書而付之矣。上曰。誌石表石草圖書。郞廳持入。晩秀奉凾進前。上謂有隣曰。卿之筆乎。書法稍異於前矣。有隣曰。用顔魯公體故然矣。上曰。金鍾秀上來乎。有隣曰。聞有病不得上來。要送書吏。故俄已出送矣。上曰。輪臺板所塗處。似患狹窄。泰安門側餘墻。毁之可乎。有隣曰。毁之似宜矣。延喜門外。肩輿亦難容。此亦合有商量。前所設假家處。後墻毁之。何如。蓍東曰。洪元燮日前看審。以爲不必毁之云矣。上曰。元燮未能詳思耳。設來往板則其後更無一步。廷喜門一邊。但有狹門。難以周旋。禮葬堂上與別看役。更爲看審。以爲變通。可也。上曰。班次圖不可不修整。李在簡。今日當入來乎。性源曰。今日入來云矣。上曰。在簡雖來。何以勝於卿等乎。性源曰。在簡甚綜核矣。上曰。北漆後直爲付之乎。不付而送之乎。有隣曰。不付而送之矣。性源曰。用工處專在於刻矣。上曰。虞主何時造成乎。蓍東曰。臨時爲之耳。上曰。禮葬郞廳誰也。性源曰。李遠培鄭存玉洪景厚也。命退。諸臣以次退出。
정조 10년
行都承旨李秉模坐。行左承旨趙鼎鎭病。右承旨李亨元坐。左副承旨李祖承坐直。右副承旨尹行元坐直。同副承旨朴天衡魂宮直。注書金孝建仕一員未差。假注書金祖淳仕直。事變假注書李貞運魂宮直。
정조 10년
李秉模啓曰。吏曹參議李時秀。除拜後過三日。不爲出肅。依定式推考警責。仍卽牌招察任。何如。傳曰。允。
정조 10년
李秉模。以墓所都監都提調意啓曰。丁字閣蓋瓦畢役之意。敢啓。傳曰。知道。
정조 10년
李秉模。以墓所都監都提調意啓曰。今日雨勢如此。補土役事。姑爲停止。待晴擧行。而其外攻木琢石等事。依前董役之意。敢啓。傳曰。知道。
정조 10년
尹行元。以墓所都監都提調意啓曰。石函數爻。詳考前例。區別名色。草記稟處事。命下矣。依下敎。取考戊申壬申兩年謄錄。竝與今番磨鍊數爻。具別單書入。而至於誌石正副本所盛函二坐。雖不載於謄錄中。石函秩。自前循例擧行者。故今此別單中同爲人之意。敢啓。傳曰。知道。
정조 10년
李祖承。以戶曹言啓曰。卽接廣興倉所報。則依傳敎。六月七月兩朔祿俸。更爲輸送于判府事徐命善家。則以爲。邇來情勢轉益臲卼。不可以冒處城闉。敢爲受祿之計。積逋恩命。惶恐待勘云。祿俸不爲領受。何以爲之。敢啓。傳曰。更爲輸送。
정조 10년
尹行元。以內醫院都提調提調意啓曰。以戶曹判書趙時俊牛黃別貿事擧條批旨內。別劑用下。姑舍是。雖以進上臘藥言之。院儲之不足。如有別貿之時。則必經筵稟或草記。然後分付該曹。自是定式。而況此別貿所入之初不草記。直爲移關。數爻多寡。不須較計。而有違定式。且關後弊。當該提調。從重推考。掌務官。令該府拿問嚴處。更待該院草記施行可也事。命下矣。別貿牛黃之不經筵稟或草記。直爲移文於該曹。雖曰謬例。大關後弊。自今以後。一遵定式。毋敢違越。實合事宜。而取考今番牛黃用處。則戶判所奏。亦有未詳本院事實處。大抵牛黃元貢一百九十三部內。分作兩等爲九十二部。秋等爲一百一部。而臘劑所用。雖有元貢外一百部。以此百部。每有不足之患。故春等元貢條。除置十七部六分一釐四毫。秋等元貢條。除置十七部六分一釐四毫。不敢那移。已成事例。今年春等九十二部內。亦已除置臘藥所用十七部零。則餘數爲七十四部八分入釐六毫。與今番別貿六十七部五分六釐。合爲一百四十一部一錢四分四釐六毫。而淸心元安神丸牛黃膏等。每劑所入之爲幾兩。進上都數之爲幾劑。昭載院錄。一按可知。事近屑越。雖不條列。摠以計之。小無差爽。今若不擧其事實。而春秋兩等及臘劑所用一百部。混同擧論。謂無不足之理。則在春等而秋等與臘劑所用。皆可以那移耶。此則恐不成事面矣。本院之罪。在於不經筵稟。直爲移文。而別貿一款。事勢之所不得已也。揆以事體。恐不可以該曹之靳持。一任貢人之呼訴。從速上下之意。分付。何如。傳曰。度支相議爲之。可也。
정조 10년
負罪臣李文源疏曰。伏以。皇天不吊。我東宮邸下奄忽薨逝。位虛貳極。痛纏三殿。宗社無托重之地。謳歌失係望之所。荏苒之間。玄隧已卜。靷期隔月。冤號崩迫。曷有其極。伏況殿下以止慈之情。遭無涯之慼。哀疚易致過節。天和不瑕有損。臣不勝焦泣悶慮之至。嗚呼。臣之罪可勝誅哉。可勝誅哉。猥忝嘗藥之列。專昧保護之道。始幸睿候遄復。而不思餘憂之預防。終致別症斗劇。而反忽良劑之對投。徒事守直焦遑全失。及時療治。纔閱數日。遽遭罔極之變。臣叩心叫天。直欲卽地無生。以續此罪。以洩此冤。而頑忍至今。此何人斯。擧國齊憤。公議層出。上自臺閣。下至章甫。莫不同聲號泣。沬血請誅。此固出於天理人情之不可已者。而殿下不惟不賜允可。乃反過加庛覆。至於諸批。皆以親執躬煎。藥院不知爲敎。嗚呼。名以藥院。診候輕重。議藥可否。初不與知。而只使至尊。躬親刀圭。則卽此一節。尤豈不合於誅戮之典乎。臣之情踪。去益抑塞危蹙。覆載之間。靡所自容。況伊時賞典之徑下。恩資之冒膺。到今實爲臣終身自劃之端。而只緣哀遑震迫。呼龥無由。且職叨水部。例廁敦匠。顧其情理。何忍復與於此任。而竊以區區自效。惟在於是。掩泣奔走。神識都喪。本以頑鈍之質。重之昏憒之失。境使莫重之地。致有不愼之罪。悲疚之中。至煩聖慮。大僚因以胥命。擧朝無不震遑。臣之前所負犯。擢髮難數。而又添此千古所無之重案。果然臺書堂箚。迭發聯陳。聲討峻嚴。臣於此有死而已。無容可辨。所可痛心刻骨者。臣亦人耳。屢日侍藥之餘。至冤弸中。心肝盡摧。而猶有一分省覺矣。誠如人言。木品精粗。了不躬檢。則天神鑑臨。寧不卽使殄滅。苟淹晷刻之喘哉。莫非臣不忠無狀。自陷大戾。俯仰穹壤。尙誰怨尤。然古所謂人心不如我心者。政爲臣今日道也。雖荷聖度寬假。罰止譴罷。古今天下。豈有釁負如此。而幸逭王章者乎。惟願速被鈇鉞。以謝國人。而曾未多日。恩敍遽降。除命踵至。有若無故者然。臣於是。益不勝仰天發悸。對人增赧。殆不知所以自處也。何幸曲荷矜念。卽蒙遞解。而臣情苦跡危。無面可顯。竄伏田里。杜門數愆。自分爲僇廢之物。忽於此際。寵旨復下。特授以前職。臣聞命震懍。不敢偃息在鄕。冒涉潦水。更抵城外。泥首席槀。恭俟處分。而臣之罪孽。生當爲沒身之痛。死難爲瞑目之鬼。至於官爵去就。都無暇論。玆不得不冒死忍羞。瀝血哀龥於天地父母之前。伏乞聖慈。俯垂矜察。先削臣職。仍降嚴誅。以重國體。以慰輿情。臣亦含笑入地。無所怨悔也。答曰。省疏具悉。驟躋之災。甚於積忤。多少遭罹。莫非滄桑。卿其勿辭。卽爲肅命。
정조 10년
丙午七月初九日巳時。上御重熙堂。左副承旨入侍時。左副承旨李祖承。假注書金祖淳。記注官承膺祚。記事官尹行任。以次進伏訖。上曰。藥房提調持湯劑入侍。出榻敎賤臣承命出。與藥房提調金履素偕入進伏。首醫奉湯劑以進。上進御訖。敎曰。醫官先爲退去。履素曰。近來潦炎轉甚。此時聖體。若何。上曰。一樣矣。履素曰。王大妃殿氣候。朝者仰聞。而晩後姑未承聞。下情不勝焦鬰矣。上曰。晩後則稍有動靜。方此顒祝矣。上曰。醫官入直數日。則以徐命緯丁文壽姑爲入直。可矣。上曰。金文淳何時脫喪耶。履素曰。明年三月後。始脫喪矣。上曰。完伯予以惜才之意。特爲除之。於渠可謂非罪伊榮矣。履素曰。傍觀亦爲之聳感。其在當者之心。尤當感泣無地矣。上曰。王大妃殿湯劑。六和湯停止。加味六君子湯。自晩後煎入。履素曰。前後藥榻敎。今日竝爲書出。何如。上曰。可矣。方文。則使徐命緯依前出之。好矣。上曰。進御香薷養胃湯一貼。自今日煎入。出榻敎又命書榻敎曰。王大妃殿進御加減六和湯。停止。加味六君子湯一貼。自今日煎入。又命書榻敎曰。王大妃殿進御蔘苓散。五貼劑入。又命書榻敎曰。王大妃殿進御人蔘粟米飮前方中。加白芥子五分。一貼煎入。命退。諸臣以次退出。
정조 10년
丙午七月初九日戌時。上御重熙堂。坐直承旨入侍時。左副承旨李祖承。假注書金祖淳。記注官承膺祚。記事官尹行任。以次進伏訖。命書傳敎曰。都承旨聞有實𧏮。許遞。前望單子入之。命讀公事。祖承讀奏訖。仍命退。承史以次退出。
정조 10년
行都承旨沈豐之魂宮直。左承旨李亨元坐。右承旨趙興鎭坐直。左副承旨李祖承坐。右副承旨朴天衡坐。同副承旨李昌漢坐直。注書金孝建仕一員未差。假注書金祖淳仕直。事變假注書李貞運魂宮直。
정조 10년
以十一日輪臺。取稟。傳于趙興鎭曰。後日次爲之。
정조 10년
李昌漢啓曰。戶曹郞廳來言。會計案修整次。請出云矣。敢啓。傳曰。知道。
정조 10년
李昌漢啓曰。宣惠廳郞廳來言。會計案修整次。請出云矣。敢啓。傳曰。知道。
정조 10년
傳于李昌漢曰。左副承旨入侍。
정조 10년
傳于李祖承曰。左承旨聞有實𧏮云。許遞。與未差之代。前望單子入之。待下批牌招察任。新除授都承旨。一體牌招察任。
정조 10년
兵曹參知前望單子入之。尹行元落點。
정조 10년
承旨前望單子入之。沈豐之趙興鎭呂善亨落點。
정조 10년
李祖承啓曰。新除授右副承旨呂善亨。以前任洪州牧使。方在解由未出中。何以爲之。敢稟。前望單子入之。待下批牌招察任。
정조 10년
承旨前望單子入之。李昌漢落點。
정조 10년
李昌漢。以戶曹言啓曰。卽接廣興倉所報。則依傳敎。六月七月兩朔祿俸。更爲輸送于判府事徐命善家。則以爲。危蹙之蹤。不敢承受。恩命之下。輒事違逋。惶霣之極。秪竢嚴譴云。祿俸不爲領受。何以爲之。敢啓。傳曰。更爲輸送。
정조 10년
趙興鎭。以禮曹言啓曰。今此殯宮加漆。排日退定事。命下矣。親書上字及結裹吉日。更令日官推擇。則親書上字。今七月三十日卯時。結裹。來閏七月初三日辰時爲吉云。以此日時擧行。何如。傳曰。允。
정조 10년
丙午七月初十日辰時。上御瑤華堂。親臨四十三度加漆入侍時。都提調金熤。提調李性源徐有隣尹蓍東。郞廳李晩秀洪義榮。長生殿提調金華鎭。郞廳金在淳宗戚執事黃仁點金峙默趙觀鎭洪最榮洪厚榮閣臣鄭大容。說書尹悌東。同副承旨朴天衡。事變假注書李貞運。記注官金健修。以次就位。上入殯所看審後。命都監堂郞及諸執事擧行。性源曰。磨淨後加漆之意。敢達矣。上曰。依例爲之。熤等率工人入就欑室。加漆如儀。儀註見上上命諸臣進前。熤曰。日氣蒸溽。聖體。若何。上曰。數日不善寢矣。熤曰。以湯劑見之。恐涉暑症矣。上曰。月令。湯劑過涼。而本症是暑也。用藥誠難矣。上曰。外梓室加漆。已畢度乎。結裹當在何日。華鎭曰。八九日間。當陪進矣。上曰。日氣若此。稍待開霽爲之。可也。蓍東曰。臣於日昨御製上樑文陪進時。墓所兩堂。皆言外梓室陪進。在於今二十日。而權安處所。旣多非便。且距下玄室日字尙遠。更請稟旨退定。故令日官推擇。則穿壙。今月二十九日卯時。梓室陪進。閏七月初二日卯時爲吉云。往復墓所。亦以爲便好。以此日時。分付擧行。何如。上曰。依爲之。出擧條上曰。今番事。卿等其何以盡知乎。不必深咎。而領相事。豈不慨然乎。其疏不見則已矣。旣見之後。曾無一言。而今於筵敎之後。始乃或請對或待命。徒爲瞻聆之惑。人心之疑而已。如其事係時急。則不卽言非矣。固不可一番待命而止矣。若只出於防微之意。則諸大臣之一時求對。亦豈不大可訝乎。以此以彼。不誠實極矣。此何事也。熤曰。不誠之罪。時原任皆同矣。豈可專責於領相乎。上曰。卿等無足慨也。領相旣不爲。則卿等豈可先爲之乎。何事請對。何事待命。何事出去。知者疑訝。不知者駭惑。而擧措極怪矣。熤曰。臣亦知其疏意之殊常。而其情狀則實未覷破矣。李秉鼎之於李東馨。氣味本不相合。故意謂東馨之疏。必有機關。而其情狀則未能覷破矣。若能覷破。則臣雖非時任。豈至今不請罪乎。上曰。東馨之意。蓋驅秉鼎於夏賊之黨。而其語意句脈。實是凶徒之餘論。頃者筵敎所云逐鹿不見泰山者。此也。其所謂向善何事。衛道何事等句語。是豈人臣之所可言者乎。彈一秉鼎。不是大事。而卽命削職者。意已有在。罷削人敍用時。東馨之獨不敍者。蓋欲使朝廷知之。予意則兩次明示界限。而諸臣則漠然不少驚動。此而如此。不久當有加於此之語。又不久當圖翻案。至於此義理。寧有翻案之理哉。予不忍以此書諸傳敎。而向善衛道。反而言之。則其義。當何如。此事言端。蓋因頃日筵中。論故相李宗城諡號事而發矣。此相之諡。出於相簡之手。今當改矣。予則以爲。此相不可無忠字之諡。而可以昭載國乘者也。丙申之獄。蓋甲乙之間。凶徒締結中官。欲圖其事。而予不應。諸賊之發怒。政在於此。予之所秉是非。姑舍。義理自義理。逆賊自逆賊。予不必盡說。而其醜言悖說。不可形狀。畢竟盡賣其庄土而獻之。名曰士夫。而昏夜往來宦寺家。百計潛圖。以來頭某也爲某官。某也爲某爵。作一都目。列錄姓名。無難流入。天下寧有是耶。蓋不在其位。不謀其政。安有以東宮而論後日政令耶。予於其時。嚴辭斥之。然猶不悛。至以如此。則勢將仰撤上聽爲言。渠輩於是乎明知其贓案之綻露。反生凶計。所謂詬罵之說。不可汚口泚筆。其時諸臣。孰不知之。師翰輩乃於尙魯處分之後。乘隙而出。而其凶言。卽前萬古所無之逆。不特有浮於道顯。且相老之一字凶言。卽其百分之一。比於夏賊。尤有倍矣。予不欲如茶飯說去。而東馨所謂向善何事。衛道何事者。此何言也。蓋不入于彼則必入於此矣。東馨之言。旣曰非向善。則其語意當何歸。秉鼎其時向善之說。何以謂之不向善乎。秉鼎雖不可謂義理主人。而豈可不謂之向善乎。此箇事理。曉然易知。爲人臣子如此之言。恣意忍書。而見之者亦看如常談。則世道之不幸。容有極乎。明示此箇大防之不可犯。然後趨向可定矣。義理可明矣。且以東馨之踪地。豈有不知而書此句語之理。非但東馨。東馨之姻親族黨。亦必無不知之理。逐鹿不見之敎。雖出曲恕之意。而此句語。有何難覷者乎。卿等若是汎看。則是無義理之世也。不知而書之。不知而見之。則其世當作何如世耶。卿等之知不知。姑舍。筵敎之後。始爲請對待命。初旣不善。今又劻勷。然則將如年前賓啓之擧乎。近來事。少有事則輒劻勷。事過後則盡忘之。安有如許道理。此等義理。比若印板。夫豈有不知之理乎。予非欲相持也。不待請罪。欲用屛裔之典者。蓋不欲人命之傷矣。熤曰。臣等之相率求對者。蓋欲明正其罪也。東馨之罪。豈止於屛裔之典哉。不可不一問嚴處。不如是則無以懲戢矣。上曰。卿等始則雍容暇豫。今乃重其律名。是卿等文過之病也。求對請對。事面已極顚倒。古所云韓弘輿疾討賊。承宗斂手削地者。朝廷之擧措得宜故也。卿等之擧措若此。將何以服凶徒之心乎。如此句語。卿等旣無心看過。則事已誤矣。然則一箚亦足矣。何必更事張皇。節節皆不善也。所可泄泄者。予不能痛言。卿須傳于領相也。熤曰。旣覺其情狀之後。世道國體。不得不明正其罪。故臣等之同聲請對者。此也。東馨疏後。必謂楚國無人。今聞此言。必自畏怯矣。處分然後始可懲戒。其效遠矣。蓍東曰。不爲嚴處。則未知幾箇東馨出矣。性源曰。不知則已。旣知之後。不得不請對。而尙今靳許。又不爲處分。則豈可成國體乎。上曰。卿等以此書紳。事關於此者。雖毫末。必言之。至於他事。則雖或有大於此者。亦或有闊略者矣。予之歸咎領相身爲元輔。怵畏機關者。是可慨然。國家之倚任者大臣。而大臣之放過大事如此。前後擧措。徒亂人心。今日之敎。予豈欲提起。而欲世上更不出東馨也。非欲起宿火也。此若放過。則有一層又加一層之慮。卿等以此銘心。可也。熤曰。此義理關係甚大。東馨之生死。不過小事。而至於義理。一分晦則全體盡晦矣。豈可不嚴賜處分乎。臣等曚昧。未知其意之在彼。雖有臣等百輩。何補於國。上曰。豈有不知之理乎。予若不言。則仍不覷破乎。設使眞箇不知。予視卿等如家人。卿等若是。自已私嫌。則必無如是泛看之理。卿等何面見予乎。熤曰。莫非臣等之罪也。專坐於曚昧耳。上曰。曚昧之目。自恕太過。此意炳如日星。人莫不知卿之自處以曚昧者。亦豈非慨然者乎。熤曰。旣覺之後。不得不求對。而事之不誠。臣亦自知矣。上曰。其時捧納承旨。亦不可無罪矣。命退。諸臣以次退出。
정조 10년
丙午七月初十日辰時。上御重熙堂。左副承旨入侍時。左副承旨李祖承。假注書金祖淳。記事官李崑秀尹行任。原任直閣徐鼎修。以次進伏訖。上曰。都監郞廳兵曹參議入侍。賤臣承命出。與兵曹參議柳誼。都監郞廳李晩秀偕入進伏。上敎晩秀曰。轝士軍則不用於闕內。闕內則用別監。至闕外後。始用轝士軍。服色及丁數。必預先記識。然後臨時可無窘迫之患。汝則別作笏記。而姑勿示具膺。只爲記在。可也。上敎柳誼曰。日昨下敎事。已爲分付乎。誼曰。已分付矣。上曰。弘化門守門將二人乎。誼曰。一人矣。上曰。分明只一人乎。誼曰。然矣。上曰。然則更有下敎。退去。可矣。誼晩秀退出。命書傳敎曰。轝士大將李漢昌。轝士軍點考時。兼帶捕將。命召仍佩往來事。牌招聽傳敎。命退。諸臣以次退出。
정조 10년
丙午七月初十日酉時。上御重熙堂。坐直承旨入侍時。右承旨趙興鎭。假注書金祖淳。記注官承膺祚。記事官尹行任。以次進伏訖。命書榻敎曰。王大妃殿進御。人蔘粟米飮。停止。加味六君子湯前方中。加人蔘五分。一貼煎入。命讀公事。興鎭讀奏訖。仍命退。承史以次退出。
정조 10년
丙午七月初十日酉時。上御瑤華堂。魂宮都監堂郞入侍時。都監堂上徐有隣。郞廳李晩秀洪義榮洪元燮。行都承旨沈豐之。事變假注書李貞運。記注官金健修。以次進伏訖。上謂晩秀曰。件記盡爲之乎。晩秀曰。笏記則盡謄出。而別監之名。未及盡書耳。上曰。名數都以上。更爲考準。明日來獻。可也。上曰。五色燭籠。今來見之。足備一日之用矣。上謂元燮曰。役事今至何境。元燮曰。光明殿。明日始蓋瓦。墻垣之役。以霖雨。間多停止矣。命退。諸臣以次退出。
정조 10년
行都承旨沈豐之魂宮直。左承旨李亨元坐。右承旨趙興鎭坐。左副承旨李祖承坐。右副承旨朴天衡坐。同副承旨李昌漢坐直。注書金孝建仕一員未差。假注書金祖淳仕直。事變假注書李貞運魂宮直。
정조 10년
備忘記。美錢僉使盧世甲。西林僉使朴重禧。廢茂山萬戶高齊興下直。各長弓一張。長箭一部。片箭一部。筒兒一箇賜給。
정조 10년
趙興鎭。以弘文館言啓曰。校理朴廣源。副校理尹翊東。連呈辭單。不爲行公。與新除授校理朴基正。一體牌招察任。何如。傳曰。允。
정조 10년
趙興鎭。以禮曹言啓曰。卽接永禧殿令所報。則今日朝雨。殿內第二室閤門外楹外道里上五椽六椽間。少有滲濕。仰土剝落。形如二掌許。正殿神門北邊內墻一間許。南邊丹門內墻一間許。竝崩頹云。正殿至近之地。有此墻垣崩頹之患。不可無慰安之擧。慰安祭。不卜日今十三日設行。而第二室閣門外楹外道里上滲濕處及內墻崩頹等處。待快晴。卽爲擇日修改事。分付。何如。傳曰。允。
정조 10년
趙興鎭。以吏曹言啓曰。今此宗廟望祭獻官。前大司成閔鍾顯。永禧殿慰安祭獻官預差。前承旨趙鼎鎭塡差。而時無職名。竝令該曹口傳付軍職。何如。傳曰。允。
정조 10년
兵曹口傳政事。副司直單閔鍾顯趙鼎鎭。
정조 10년
趙興鎭。以墓所都監都提調意啓曰。今日雨注如此。被莎之役。姑爲停止。待其開霽。擧行之意。敢啓。傳曰。知道。
정조 10년
李亨元。以兵曹言啓曰。卽接廣智營入直哨官禹德中牒報。則拱北門西邊宮墻舊築一間許外面。因雨缺落云。令柴門監。爲先以杻把子。堅實圍排。待晴卽爲修築。而此與內外面全頹有異。把守軍兵。令該營量宜除出。限修築間。依例晝察夜巡之意。分付。何如。傳曰。允。
정조 10년
李亨元。以訓鍊都監言啓曰。因兵曹草記。拱北門西邊宮墻外面一間許缺落處把守軍。以廣智營入直軍八名除出。將校率領。限修築間。嚴加守直之意。敢啓。傳曰。知道。
정조 10년
李亨元。以兵曹言啓曰。卽接西所衛將李德溥牒報。則北水閣西邊第一鐵門。因今日雨水。水勢甚駛而圮臥云。令紫門監待水流少退。卽爲正立。其前則把守軍兵八名。依例使該軍門。另加守直之意。分付。何如。傳曰。允。
정조 10년
李亨元。以訓鍊都監言啓曰。因兵曹草記。北水閣西邊第一鐵門。今日雨水圮臥處把守軍。以金虎門入直軍八名除出。將校率領。嚴加守直之意。敢啓。傳曰。知道。
정조 10년
李亨元。以兵曹言啓曰。卽接東營入直把摠李宗魯牒報。則內司僕南邊宮墻舊築一間許。前日頹落。已把守連接處舊築一間許。今日又爲頹圮云。爲先令紫門監。以杻把子。堅實圍排。竝卽修築。而把守軍兵。東營入直御營軍八名。旣已除出把守矣。今此頹圮處與前頹圮處。合爲二間。依定式東營入直御營軍二名。又爲除出。與前把守軍合十名。嚴加守直之意。分付。何如。傳曰。允。
정조 10년
李亨元。以御營廳言啓曰。本廳字內。內司僕南邊宮墻舊築一間許。前日頹落。已把守連接處舊築一間。又爲頹圮。依定式東營入直御營軍二名除出。與前把守軍合力守直事。自兵曹草記矣。東營入直軍二名除出。限修築間。與前把守軍。合力守直之意。敢啓。傳曰。知道。
정조 10년
李亨元。以兵曹言啓曰。卽者通化門入直本曹郞廳所報內。延喜門北邊連接通德門內行閣外簷椽木二箇。因雨折落云。待晴修改之意。分付該曹。何如。傳曰。允。
정조 10년
李亨元。以兵曹言啓曰。卽接西所衛將李德溥牒報。則泰秋門南邊內宮墻前日衛排處左右各半間許。因今日雨水。又爲頹圮。圍排把子。傾退而生隙云。令紫門監。更以杻把子。堅實圍排。又加樹柵之意。敢啓。傳曰。知道。
정조 10년
李亨元。以御營廳言啓曰。本廳字內五間水門南邊體城頹毁處。今方修築。而所入石子。浮出然後可以始役矣。蘆原近處所在石子。依例浮出取用之意。敢啓。傳曰。知道。
정조 10년
李亨元。以轝士廳言啓曰。今日轝士軍點考。雨勢若此。不得爲之之意。敢啓。傳曰。待快晴爲之。
정조 10년
傳于李亨元曰。同副承旨入侍。
정조 10년
李昌漢。以義禁府言啓曰。內醫院掌務官方泰逈。令該府拿問嚴處事。傳旨。啓下矣。方泰逈。以荏子島僉使。時在任所云。依例發遣府羅將。交代後拿來。何如。傳曰。以乍赴旋遞之爲可矜。草記姑爲留中矣。近規渠輩擧措極爲頑濫。依草記拿來。可也。
정조 10년
忠淸監司啓本。藍浦稅船。致敗於泰安縣。不善檢飭之致。惶恐待罪事。傳于李亨元曰。勿待罪事。回諭。
정조 10년
左參贊李命植疏曰。伏以。臣向於墓所開金井時。當以雲觀提擧進參。而情迹危畸。本職新縻。不敢爲冒膺之計。悲缺罔措。控章乞解。恩批卽下。辭旨鄭重。飭敎繼降。三召押臨。臣含恩感德。怵分畏義。不遑他顧。唐突趨承。揆以廉恥之方。去就之節。萬萬乖當。尙有餘愧。卽伏聞以臣曩叨藥院之日。牛黃別貿之事。因戶判陳達。特下重推之命。別貿之宜有草記。而臣未能焉。儱侗失職大矣。因襲謬例。違越定式。顧其爲罪。宜被重何。而罰止問備。曲荷聖慈。且惶且感。不知爲喩。但戶判所奏。實有所未可曉至難安者。牛黃之用下。別貿之多寡。想已備悉於該院草記。今不必更爲疊陳。而當其取用之際。每每移關於戶曹。則戶曹自當備知其所入實數。而今乃混淪說去曰。爲其一年。斷無不足之理。實數旣如是不足。則謂之無其理可乎。又曰後弊難言。其所云後弊者。何弊也。藥院所需不足。則別貿。例也。此而謂之後弊。則未知如何而後。方可無弊耶。夫斷無不足云者。疑怪之辭也。後弊難言云者。憂慮之謂也。今於白首殘年。爲人所疑怪所憂慮言之者。雖似容易受之者。不亦困惱乎。仍伏念。臣涉世昧方。信心冥行。挽近以來。積致噂沓。而年紀衰邁。志氣摧頹。拳踼之來。一皆遜受。何獨怪於戶判之如是不顧藉乎。事端雖屬於旣往。愆尤倍切於追訟。且今目下危臲之端。非止一二。束帶彈冠。自顧發騂。斂迹朝行。乃分之宜。玆陳短章。略暴至懇。伏乞聖明。俯諒臣窮蹙之蹤。特許臣鐫遞之願。俾遠官謗。以安私分焉。答曰。省疏具悉。元擧條。無語到提調。伊時問備。槪因特敎。卿忽如是噴薄。大是意外。卿其勿辭行公。
정조 10년
丙午七月十一日未時。上御重熙堂。同副承旨入侍時。同副承旨李昌漢。記事官金孝建金珍恪。記注官承膺祚。以次進伏訖。上曰。奉審承旨使之入侍。賤臣承命出。與左承旨李亨元偕入進伏。亨元曰。臣承命馳往永禧殿。奉審雨漏處。則楹外東邊第二間。有二處滲濕之痕。而無點滴之事。神門北坍門南墻垣。一間式頹仆矣。上曰。旣是楹外。且無滲滴。則修改一節。似非時急矣。亨元曰。然矣。上命書傳敎曰。今聞奉審承旨言。雨漏處在於楹外椽端近處。旣無點滴之痕。微有滲濕之跡云。更待來頭雨漏與否修改。似合愼重之道。只以墻垣有頉處慰安祭設行之意。令該曹知悉。又命書傳敎曰。王大妃殿進御加味六君子湯前方中。減人蔘五分。一貼煎入。又命書傳敎曰。凡蔘黃別貿。無論多少。無得自下分付。已於丙申間。旣有筵敎。定式違越。固有罪。提調之罰止問備。付之生疎之科矣。今觀重臣疏本。誠非前日所知。戶判擧條。設有語及提調或掌務官之事。在重臣道理。付之相規之義。樂聞而受而爲過。可也。況竝與定式有無。而戶判初不知之。只言別貿六十部之爲丙申後創有。特命以筵奏出擧條。仍書批答。使之頒布矣。重臣疏語。則條辨之說。無異被殫對駁者然。若此則自上不可問備一重臣。有司之臣。亦不敢語到別貿事乎。朝體所在。決不可置而勿論。前提調李命植從重推考。本事之如是葛藤。一則首醫之不能檢下。二則首醫之從中訴訐。掌務官則業已勘處。當該首醫康命吉削版。以懲渠輩愚濫之習。上曰。前御醫康命吉。權着冠帶常仕。出榻敎上曰。康命吉招致立庭。數其愚濫難赦之罪。特以渠之術業。猶有可使。故姑令差備待令。各別惕念之意。分付。可也。命退。承史以次退出。
정조 10년
丙午七月十一日酉時。上御重熙堂。坐直承旨入侍時。右承旨趙興鎭。假注書金祖淳。記注官承膺祚金珍恪。以次進伏訖。上曰。兼春秋出去。輓章之到院者。持入。珍恪承命出。上曰。李命植事。豈不怪哉。本事。元非戶判之己意。戶判以蔘黃別貿事。有所云云。故予仍令以筵話。出擧條賜批答矣。以此爲引嫌之端。滿紙條辨。有若對擧者然。然則自上將不可問備於一提擧乎。俄於魂宮。以此意言於尹蓍東沈豐之。使李命植聞之矣。興鎭曰。以此撕捱。萬萬過當矣。珍恪持輓軸入伏。上命興鎭捧置榻前。仍命退。承史以次退出。
정조 10년
丙午七月十一日酉時。上御瑤華堂。魂宮都監堂郞入侍時。都監堂上尹蓍東。郞廳洪義榮李晩秀具膺。都廳尹㬦。行都承旨沈豐之。事變假注書李貞運。記注官金健修。以次進伏訖。上曰。爲見雨漏處而來矣。看審則別無滲漏者矣。永禧殿第二室修改事。連年移安。有所不安。今番滲漏。亦不大段。故仍爲止之矣。蓍東曰。滲漏處旣不大段。則姑不修改。似合宜矣。上曰。燭籠置於何處。義榮曰。置於十字庫矣。上曰。火鐵燭籠。同置之。習儀時用之。好矣。上曰。李命植事。果何事也。此重臣老鍊應知事體。而今番事誠駭然矣。蓋藥房蔘黃。有不得已別貿事。則筵稟後始爲擧行。而今番則不然。故有問備之命矣。故相閔鼎重爲都提擧時。始出月計之法。而鄭民始爲提調時。以爲牛黃六百部內。一年所用。不過百餘部。其餘則皆是中間消融。略有撙節。予則以爲過矣。今番疹疫。安神等丸多用。故有別貿之擧。而戶判則是經費有司者。豈拘於提調而不稟乎。此重臣之有若遭彈對辨者何也。後弊所關云云者。雖用之於大臣。未爲不可。提調獨不可推考耶。別貿筵稟。自是常規。則今番推考。有何不可。若曰不當推而推。則是乃自家事。不可言矣。若曰戶判不當奏而奏。則是豈可貽怒於戶判者哉。此後則名以重臣。不可推考耶。此何紀綱。此何朝體。豐之曰。重臣擧措。誠萬萬失當矣。上曰。加漆畢度。當在何日。蓍東曰。今二十八日。當爲畢度矣。命退。諸臣以次退出。
정조 10년
行都承旨沈豐之坐直。左承旨未差。右承旨未差。左副承旨李祖承坐直。右副承旨朴天衡別入直。同副承旨未差。注書金孝建仕直一員未差。假注書金祖淳仕。事變假注書李貞運魂宮別入直。
정조 10년
傳于沈豐之曰。右承旨馳詣永禧殿。奉審摘奸以來。
정조 10년
李祖承啓曰。臣依定式。進詣仁政殿月臺。入直禁軍戎器服色點考。則皆無頉。仍以傳敎內辭意勞問。則亦皆好在云矣。敢啓。傳曰。知道。
정조 10년
李祖承啓曰。今日入直禁軍戎器點考。進去之意。敢啓。傳曰。知道。
정조 10년
傳于李祖承曰。魂宮都監堂郞入侍。
정조 10년
傳于李祖承曰。左副承旨入侍。
정조 10년
沈豐之。以禮曹言啓曰。卽接寧陵參奉金履脩所報。則今月初八日大雨。本陵禁川橋御溝築石。殆盡頹圮。御溝東邊上流中半以上。自大王陵上左邊曲墻相距二十步許地爲始。溯上澗道長六十步許左右兩傍。崩汰成坎。而地勢層高。分爲四節。通計沙汰處。實長爲五十五步。㝡下一節。長二十一步。廣八步。深二丈許。次上一節。長十三步。廣七步。深一丈半許。又上一節。長十一步。廣五步。深一丈半許。㝡上一節。長十步。廣三步。深一丈許。西邊主峰右邊曲墻相距四十五步許地崩汰處。長七步。廣四步。深一丈許。來龍脊脈內邊曲墻相距九十八步許地崩汰處。長十步。廣三步。深一丈許云。而連接追後所報。則以爲。昨日崩汰處四節兩傍加缺者。或滿一尺許。或爲半步許。廣之八步七步許者。今或爲九步十步許。六步三步許者。今或爲七步四步許云。陵上咫尺之地。有此沙汰缺落之患。誠極驚悚。修築之擧。不容少緩。本曹堂上郞廳。依例進去奉審後稟處。何如。傳曰。沙汰處長廣。若是闊遠。極爲驚悚。修築之擧。不可不待潦節差過。卽當始役。左承旨卽爲進去。奉審以來。英陵補土時使役牌將中幹事者一人。率往修改處。形便一一尺量。圖形以來。可也。
정조 10년
李祖承。以墓所都監言啓曰。丁字閣仰壁塗墍曲墻地臺石畢排置後。築墻始役之意。敢啓。傳曰。知道。
정조 10년
李祖承。以戶曹言啓曰。卽接廣興倉所報。則依傳敎。六月七月兩朔祿俸。更爲輸送于判府事徐命善家。則以爲。情踪旣甚危臲。廩祿決難領受。聖恩愈摯。臣罪益深。席槀戰兢。顒竢勘處云。祿俸不爲領受。何以爲之。敢啓。傳曰。令倉官更爲輸送。
정조 10년
沈豐之。以內醫院言啓曰。本院掌務官李周憲。稱以病重。任自出去。事之痛駭。莫此爲甚。竝本職汰去之意。敢啓。傳曰。知道。醫官之罪。可勝言哉。非渠輩豈有此事。昨日重臣疏擧。誠一變怪。從玆以往。事關提調。將不得開口而可否。後弊豈但止於難言。重臣所謂憂忽云云。政是自道。惜乎。以此重臣之老鍊。有此擧措也。此重臣初叨藥院。院務尙未諳。蔘黃剩縮。決無以領略。若非渠輩之往愬。豈有此題外之疏辭乎。戶判擧條中。斷無不足之理云云。彼雖以疑怪爲言。而予則曰戶判之亦以爲元無不足之事。而曰以斷無不足之理云者。太失於巽軟。宜其見侮於重臣矣。朝家非不知奸狀。姑不査櫛。出於不察淵魚之意。則渠輩乃敢極意跳踉。殆若搏戰者。決勝負然乎。一院之事。首醫主張。康命吉。渠以首醫。焉逭首謀之律乎。大抵命吉。近來頗有懶惰之習。少無畏怯之意。甚至以下敎於渠之事。使掌務官。傳於前提調。此事至發於昨日推問時。渠之腰犀頂玉。專由愼口二字。則到今手滑氣張之後。反效以前醫官輩言語納諂之習。其在懲後礪他之道。定配之典。烏可已乎。特以術業猶有可取。亦有近日看護之事。姑且十分寬恕。只命削渠官版。而以渠蒙彼國恩之人。胞揚至此。則諸凡醫官之犯罪于科者。何足云云。今此權置院中。在渠已再生矣。豈或復廁首醫之任。首醫則永汰。向來所犯。罰已行矣。金光國還屬本院。以首醫供職事。分付。可也。
정조 10년
沈豐之。以內醫院言啓曰。口傳下敎內。物無終棄之理。渠雖賤流。豈必永枳。前醫官方泰逵。蕩滌還付本院事。命下矣。前醫官方泰逵。依下敎還屬本院之意。敢啓。傳曰。知道。
정조 10년
李祖承。以兵曹言啓曰。內禁衛將徐有和。素患關膈之症。當暑添劇。末由供職。呈狀乞遞。實病旣如是。則宿衛領軍之將。不可久曠。今姑改差。何如。傳曰。允。
정조 10년
傳于李祖承曰。坐直承直入侍。
정조 10년
李祖承。以義禁府言啓曰。忠淸監司金光默狀啓據戶曹粘目內。洪州前牧使柳甲基。忠淸前水虞候柳晦源等憑閱處之事。傳旨。啓下矣。柳甲基自任所未及上來。柳晦源時在任所云。依例發遣府羅將。竝拿來。何如。傳曰。允。待待命拿囚。
정조 10년
忠淸水使李延弼狀啓。洪州稅船。致敗於泰安。往復日字遲滯。惶悚待罪事。傳于李祖承曰。勿待罪事。回諭。
정조 10년
執義李思祚。司諫宋詮。持平宋民載徐有鍊。獻納李壽咸。副校理金履翼。正言韓商新鄭晩錫。修撰沈晉賢。副修撰姜彝正申馥啓曰。請黜置罪人鄭致達妻。亟令王府。快正典刑。以洩神人之憤。請物故罪人德相。亟施孥籍之典。請還寢黑山島圍籬安置罪人龜柱。羅州牧定配之命。仍令王府。設鞫嚴問。快正王法。答三司曰。不允。
정조 10년
執義李思祚。司諫宋詮。持平宋民載徐有鍊。獻納李壽咸。正言韓商新鄭晩錫啓曰。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府。加刑得情。夫施王章。請正刑罪人福榮。亟令王府。快施孥戮之典。請亟令王府。夏賊之親屬奴傔及連伊夫妻。竝嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府。設鞫嚴問。期於得情。夬正典刑。答兩司曰。不允。
정조 10년
持平宋民載啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府。設鞫得情。夬正王法。請物故罪人國榮。亟施孥籍之典。請還寢李魯春絶島安置之命。亟令王府。設鞫嚴問。期於得情。請議藥醫官李廷楫李喜仁尹敬行等。亟令王府。設鞫得情。夬正典刑。答府曰。不允。
정조 10년
正言韓商新啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍。亟命王府。設鞫得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請恒善支屬。亟命散配。時謙兄弟竝投絶島。以嚴隄防。請巨濟府絶島安置罪人朴宗集。亟令王府。拿鞫得情。施以當律。請逆賊尙魯亟施孥戮之典。請物故罪人國榮。亟施孥籍之典。請還發配所罪人宋迪中。亟令王府。拿處嚴鞫。期於得情。請直宿醫官李廷楫李喜仁尹敬行等。亟令王府。設鞫得情。快正典刑。答院曰。不允。
정조 10년
丙午七月十二日辰時。上御瑤華堂。魂宮都監堂郞入侍時。都監堂上李性源尹蓍東。都廳尹㬦。郞廳李晩秀洪義榮具膺。行都承旨沈豐之。事變假注書李貞運。記注官金健修。以次進伏訖。上曰。碑石一面之刻。當爲十日乎。日字雖遲。必爲深刻善成。限今月內爲之。好矣。性源曰。若盡爲北漆。則除稟出送。何如。上曰。前面已漆者。先送。可也。神道碑是出豎洞口者。必使盡美無欠也。蓍東曰。外梓室加漆畢度。翌日大臣例爲奉審。而今番則亦依例爲之乎。上曰。加漆日兼行奉審。可也。上曰。誌石正副本。皆入石函云。然否。蓍東曰。正副本之皆入。臣未能詳。而石函恐似太廣矣。上曰。出見樣。使之磨鍊所入。好矣。上曰。李晩秀具膺。有何經綸耶。今番則刪之又刪。別監爲六百名矣。發靷日。何以則整齊成行乎。此事誠無好道理矣。畿伯。丙申年爲都廳極甚用力。而猶未能整齊。今番易如前然。爾等果有良策耶。各差備必具堂郞各一員。以爲某條整齊之策。而至於吏隷。亦爲分屬各各差備。以爲擧行。可也。上曰。禮葬都監郞廳入侍。郞廳鄭存玉承命進前。上曰。碑役今至何境。存玉曰。今明日當訖役矣。上曰。何日當刻表石乎。存玉曰。臣則不知矣。上曰。神道碑。何日當刻乎。存玉曰。臣亦不知矣。上曰。如此郞廳。將焉用哉。此則不可安徐矣。卽命鄭存玉汰去拿處。出榻敎命退。諸臣以次退出。
정조 10년
丙午七月十二日辰時。上御重熙堂。左副承旨入侍時。左副承旨李祖承。假注書金祖淳。記注官承膺祚。記事官李崑秀。二直提學朴祐源。檢校直閣徐鼎修。以次進伏訖。上曰。卿何日上來乎。祐源曰。昨日入來矣。上曰。潦水如此。何以跋涉耶。祐源曰。艱辛矣。命書傳敎曰。右承旨同副承旨俱有實𧏮云。竝許遞。前望單子入之。待下批牌招察任。命書榻敎曰。在外承旨許遞。前望單子入之。待下批牌招察任。上曰。王大妃殿進御加減六君子湯。一貼煎入。出榻敎仍命退。諸臣以次退出。
정조 10년
丙午七月十二日酉時。上御瑤華堂。魂宮都監堂上入侍時。都監堂上李性源。郞廳李晩秀。右副承旨朴天衡。事變假注書李貞運。記注官金健修。以次進伏訖。性源曰。禮葬都監郞廳李遠培。來待矣。上曰。入侍。遠培承命進前。上曰。路祭所果用高欄平床。而何司進排乎。遠培曰。禮葬都監。待令矣。上曰。不必新造。緣何有之。遠培曰。前排有之矣。上曰。平床靈交椅八面床四面床。皆待令乎。遠培曰。此亦禮葬都監。待令矣。上曰。祭床待令乎。遠培曰。此則別工作。待令矣。上曰。燭臺待令乎。遠培曰。通三房皆不爲之矣。上曰。祝床祝坫亦待令乎。遠培曰。此則禮葬都監。不待令矣。上曰。阿架床滿頂骨亦待令乎。遠培曰。此則一房。不待令矣。上曰。路祭所高欄平床滿頂骨用之與否。知之乎。遠培曰。臣未知前例矣。上曰。此郞廳亦不知。安在其解事乎。明日更爲探問而來待。可也。性源曰。此郞廳本來解事者也。其言誌石事。以爲誌石燔後易致苦窳。以今所見。高廣難以爲限見樣云。此言亦可知解事矣。上曰。然則燔出後詳量處之。無妨矣。上曰。半月平床。若用於路祭所。則如懸空之狀。不成貌樣。似不可合用矣。性源曰。明日碑文出去時。當以弘化門路矣。上曰。然則除標信出送。可也。上曰。再明始刻役乎。性源曰。再明是十四日也。自望日始刻。似好矣。上曰。依此爲之。限晦前畢役。前面先刻。而後面之刻。待發落爲之。可也。篆字亦環書後面乎。性源曰。然矣。上曰。李命植事。豈不慨然乎。戶判擧條。不必出朝紙。而此重臣如是盛氣對辨。故欲使朝臣知之。昨命出朝紙矣。戶判擧條。原無語及於提調。而侵斥無數。果若此。則推考亦不可爲耶。此重臣之擧措如此者。必是老妄所致。牛黃多少。生疎提擧。何以盡知。而六十部加貿。醫官輩之罪也。非但斷無不足之理。予則以爲。決無不足之理。若是則自今以後。名以重臣。則不可推考耶。重臣疏槪。至以危蹙爲言。此事大關朝體。非爲戶判地也。性源曰。果異於平說矣。上曰。此疏承旨之捧納。亦非矣。命退。諸臣以次退出。
정조 10년
丙午七月十二日酉時。上御重熙堂。坐直承旨入侍時。左副承旨李祖承。記事官金孝建。記注官承膺祚。記事官尹行任。以次進伏訖。上命書傳敎曰。政官待明朝牌招開政。又命書傳敎曰。碑文書寫官黃景源職銜。始聞之矣。輔國陞資後。尙未經判樞云。明日政。加設啓下事。分付。又命書傳敎曰。昨冬因言端。語到故水使李陽重事。仍以李重蕃收用之意。已有筵敎。且於伊後宣飭之行。亦多效勞。令該曹明日政。勿論內外將及五衛將。收用事。分付。命退。承史以次退出。
정조 10년
行都承旨沈豐之坐直。左承旨未差。右承旨李祖承坐直。左副承旨李鼎揆未肅拜。右副承旨李泰永未肅拜。同副承旨朴天衡魂宮別入直。注書金孝建仕直一員未差。假注書朴蓍壽仕。事變假注書尹光顔魂宮別入直。
정조 10년
李祖承啓曰。卽伏見慶尙左水使柳孝源倭船問情狀啓。則多有水漬處。所當還爲下送。而係是邊情。故不得已捧入矣。莫重狀啓。不善封裹。如是欠敬。事甚未安。推考警責。何如。傳曰。允。
정조 10년
備忘記。宣川府使田光說下直。長弓一張。長箭一部。片箭一部。筒兒一箇賜給。
정조 10년
傳于沈豐之曰。軍士房承旨入侍。
정조 10년
沈豐之啓曰。吏曹判書兪彦鎬。參判趙時偉。參議李時秀牌不進推考傳旨及罷職傳旨。今方捧入。而開政命下之後。如是違牌。不卽擧行。事甚未安。判書參判。更卽牌招。何如。傳曰。允。
정조 10년
左副承旨李祖承纔已入侍。臣吏兵批兼進之意。敢啓。傳曰。知道。
정조 10년
沈豐之。以吏曹言啓曰。新除授羅州牧使李潊呈狀內。矣身纔經重病。頑痰流注。精神暈眩。居常澟澟。若將頃刻顚仆。而又況大腫忽發於腿脚之間。欲膿不膿。日夜刺痛。症形危惡。轉側須人。時月內自力赴任。其勢末由。卽速入啓變通云。身病旣如是危重。則不可等待其差歇。依例罷黜。何如。傳曰。允。
정조 10년
有政。吏批。判書兪彦鎬進。參判趙時偉牌不進。參議李時秀牌不進。都承旨沈豐之進。以申耆爲校理。孟至大爲校理。趙弘鎭爲副校理。洪明浩爲戶曹參議。趙尙鎭爲大司成。呂奎明爲典籍。李遠培爲羅州牧使。張志默爲咸鏡都事。李命杰爲尙衣僉正。李鎭宅爲齊陵令。徐有升爲中部奉事。金晩淳爲貞陵參奉。兼春秋二單。梁周翊李敬裕。書題二單。曺彦臣李命祐。漢城主簿李宗烈。義盈主簿沈公權相換。
정조 10년
兵批。判書鄭昌聖進。參判李在學在外未肅拜。參議柳誼病。參知尹行元入直進。都承旨沈豐之進。以辛錫箕爲同知。李尙謙爲宣傳官。李尙蕃爲訓鍊主簿。鄭汝坤爲忠淸水虞候。柳景亮爲荏子島僉使。金弘濟爲慶熙將。北兵使閔義爀仍任事。承傳。李次東爲五衛將。具敍五爲內禁將。同知單金祥禧。僉知二單。張翼大柳孝源。副護軍李潤禧。副司直李秉模李亨元趙興鎭李昌漢。副司果李鼎勳。副司正梁垸。訓鍊參軍單成德勳。竝單付。判府事黃景源。
정조 10년
承旨前望單子入之。林錫喆李鼎揆李泰永落點。
정조 10년
以左承旨林錫喆牌不進罷職傳旨。傳于沈豐之曰。許遞。
정조 10년
沈豐之。以內醫院言啓曰。向來所犯。罰已行矣。金光國還屬本院。以首醫供職事。分付可也事。命下矣。前御醫金光國。令該曹口傳付軍職。冠帶常仕。何如。傳曰。允。
정조 10년
李祖承。以兵曹言啓曰。五衛將韓命祥。身病猝重。勢難供職。呈狀乞遞。宿衛輪番之任。不宜久曠。今姑改差。何如。傳曰。允。
정조 10년
沈豐之。以禮曹言啓曰。卽接永禧殿令所報。則本殿只有令參奉兩官輪直。而每當朔望時。出直官受香陪來矣。新除授參奉宋欽書。在外未肅拜。明日受香。無以變通云。莫重直所。不可一時暫曠。受香時假官。依定式令吏曹。以成均館官員口傳啓下。以爲推移入直之地。何如。傳曰。允。
정조 10년
以承副承旨李鼎揆牌不進罷職傳旨。傳于沈豐之曰。只推。
정조 10년
沈豐之啓曰。左副承旨李鼎揆疏批已下。卽爲牌招察任。何如。傳曰。允。
정조 10년
沈豐之啓曰。事變假注書李貞運。身病猝重。勢難察任。今姑改差。何如。傳曰。允。
정조 10년
李貞運改差。代以尹光顔爲事變假注書。
정조 10년
兵曹口傳政事。副護軍金光國。